Debate: EU Road Safety Policy Framework - – Recommendations on next steps towards "Vision Zero"
Date: MONDAY, 4 OCTOBER 2021
Speaker: Elena Kountoura
Country: Germany
Language: EL

Ωστόσο, ο στόχος για το 2030 είναι μόνο το επόμενο βήμα. Πρέπει να θέσουμε ως ύψιστη πολιτική, κοινωνική και προσωπική προτεραιότητα να μηδενίσουμε τον αριθμό των νεκρών και των σοβαρά τραυματισμένων μέχρι το 2050, κάνοντας πράξη το όραμα μηδενικών απωλειών («vision zero»). Ο στόχος μας είναι φιλόδοξος αλλά είμαι πεπεισμένη ότι είναι και εφικτός. Ξέρουμε ήδη ποιοι παράγοντες ευθύνονται για τους περισσότερους θανάτους. Είναι γνωστοί τόσο από εμπειρικά δεδομένα όσο και επειδή έχουν μελετηθεί εκτενώς: η ταχύτητα, το αλκοόλ, οι προβληματικές υποδομές, η μη τήρηση των κανόνων οδικής κυκλοφορίας και η ατιμωρησία. Με ικανοποιεί το γεγονός ότι η Ευρωπαϊκή Επιτροπή έχει θέσει εκ νέου στόχο τη μείωση των νεκρών και σοβαρά τραυματισμένων κατά 50% μέχρι το τέλος της δεκαετίας και είναι ίσως πιο σημαντικό ότι για την επίτευξη του στόχου αυτού εισάγει μια νέα, ολιστική προσέγγιση, την προσέγγιση του ασφαλούς συστήματος. Η προσέγγιση αυτή βασίζεται στην παραδοχή ότι η αποφυγή θανάτων και σοβαρών τραυματισμών είναι εφικτή ακόμα κι αν τα ανθρώπινα λάθη δεν θα εκλείψουν ποτέ· πιο ασφαλή οχήματα, πιο ασφαλείς υποδομές, που θα περιορίσουν τον κίνδυνο από το ανθρώπινο σφάλμα, σε συνδυασμό με ένα ισχυρό υγειονομικό σύστημα που ανταποκρίνεται άμεσα στις ανάγκες πάνω στην άσφαλτο.  Στην έκθεσή μας θίγουμε τα πιο βασικά αίτια που προκαλούν θανάτους και σοβαρούς τραυματισμούς και προτείνουμε συγκεκριμένα μέτρα, τόσο σε ευρωπαϊκό όσο και σε εθνικό επίπεδο. Θα αναφέρω ορισμένα:  Ο ρόλος των υποδομών είναι κρίσιμος. Πρέπει να γίνει συστηματική καταγραφή και αξιολόγηση των ευρωπαϊκών δρόμων, ώστε να κατευθυνθούν οι επενδύσεις στα πιο επικίνδυνα σημεία κατά προτεραιότητα. Πρέπει επομένως να εξασφαλιστούν οι απαραίτητοι εθνικοί και ευρωπαϊκοί πόροι και να αξιοποιηθούν πλήρως όλα τα χρηματοδοτικά εργαλεία, συμπεριλαμβανομένου του ταμείου ανάκαμψης και ανθεκτικότητας.  Η ταχύτητα σκοτώνει. Είναι ανεπίτρεπτο η κοινωνία μας να αποδέχεται ως όριο ταχύτητας μέσα στις αστικές περιοχές όπου κινούνται πεζοί και ποδηλάτες τα 50 χιλιόμετρα την ώρα. Αν και μειώνονται σταθερά οι θάνατοι των οδηγών, δυστυχώς οι θάνατοι πεζών και ποδηλατών παραμένουν ανησυχητικά συχνοί, και μάλιστα αυξάνονται σε πολλές περιπτώσεις. Είναι πια πολλά τα παραδείγματα πόλεων που έχουν μειώσει το όριο ταχύτητας στα 30 χιλιόμετρα, και τα οφέλη είναι τεράστια. Περιμένουμε από την Ευρωπαϊκή Επιτροπή να πράξει το σωστό και να προβεί αμέσως σε μία ευρωπαϊκή σύσταση για την καθιέρωση του ορίου των 30 χιλιομέτρων την ώρα οριζόντια σε όλες τις ευρωπαϊκές πόλεις. Αλλά και εκτός πόλεων η ταχύτητα πρέπει να μετριάζεται ακόμα και με τεχνικά μέσα όπως τα ευφυή συστήματα ελέγχου ταχύτητας. Τα αυτοκίνητα δεν είναι μέσο διασκέδασης και δημιουργίας συγκινήσεων, όπως προσπαθεί να μας πείσει η βιομηχανία, άλλα μέσα μεταφοράς με κυρίαρχο κριτήριο να είναι ασφαλή για όλους τους χρήστες των υποδομών.  Επίσης προτείνουμε μηδενική ανοχή στη χρήση αλκοόλ και ναρκωτικών και την ορθή επιβολή των κανόνων ακόμη και διασυνοριακά, ζητάμε δε τη διασφάλιση επαρκούς στήριξης προς τις οικογένειες των θυμάτων τροχαίων ατυχημάτων.  Πρέπει επιτέλους να κλείσει η ψαλίδα των επιδόσεων στην οδική ασφάλεια των ευρωπαϊκών χωρών. Τα κράτη με τις χειρότερες επιδόσεις χρειάζονται την ανάλογη στήριξη και τεχνογνωσία, και σε αυτό η Ευρωπαϊκή Ένωση μπορεί να παίξει καταλυτικό ρόλο. Γι’ αυτό προτείνουμε τη δημιουργία ενός νέου ευρωπαϊκού οργανισμού για οδικές μεταφορές, στα πρότυπα των οργανισμών για τις σιδηροδρομικές, αεροπορικές και θαλάσσιες μεταφορές. Θα ήθελα επίσης να τονίσω το αίτημά μας να θεσπιστεί ευρωπαϊκό έτος για την οδική ασφάλεια, ώστε να ευαισθητοποιηθούν και να ενημερωθούν οι Ευρωπαίοι πολίτες για το «όραμα μηδέν», τον νέο ευρωπαϊκό στόχο μείωσης θανάτων κατά 50% το 2030, τη νέα μας στρατηγική και πώς μπορούν οι ίδιοι να σώσουν ζωές στους δρόμους της Ευρώπης.  Τέλος, θα ήθελα να ευχαριστήσω τους σκιώδεις εισηγητές για την εξαιρετική τους συνεργασία και γιατί εμπλούτισαν ουσιαστικά την έκθεση με σημαντικές προτάσεις που έχουν ενσωματωθεί με μεγάλες πλειοψηφίες. Ελπίζω ότι θα έχουμε την ευκαιρία να συνεχίσουμε τη συνεργασία μας και τα επόμενα χρόνια, με στόχο να γίνει πράξη η φιλόδοξη ευρωπαϊκή πολιτική για την οδική ασφάλεια. Θα συνεχίσουμε βέβαια και τη συνεργασία μας και με την Ευρωπαϊκή Επιτροπή, και ειδικά τον συντονιστή για την οδική ασφάλεια, κύριο Baldwin, η αφοσίωσή του οποίου στη βελτίωση της οδικής ασφάλειας στην Ευρώπη είναι πραγματικά αξιοθαύμαστη και πολύτιμη.